Djed vozilom teško ozlijedio dvogodišnjeg unuka. Prijeti mu zatvor

Djedu (45) prijeti zatvor jer je teško ozlijedio dvogodišnjeg unuka koji je bio životno ugrožen i liječnici su mu u bolnici spašavali život.

Protiv njega je podignuta optužnica zbog počinjenja kaznenog djela teške tjelesne ozljede iz nehaja.

Tereti ga se da je 27. svibnja ove godine u međimurskom naselju Paragu kod Čakovca sjeo u vozilo i neoprezno ga upalio zaboravivši da je automobil u prvoj brzini.

Da stvar bude gora, neposredno ispred njegovog parkiranog osobnog automobila nalazila su dječja kolica u kojima je bio njegov dvogodišnji unuk.

“Vozilo je krenulo prema naprijed, udarilo u kolica i prikliještilo ih uza zid obiteljske kuće, pri čemu je dijete zadobilo teške ozljede”, priopćilo je čakovečko državno odvjetništvo.

Dokaže li mu se krivnja, mogao bi dobiti godinu dana zatvora.

Objava Djed vozilom teško ozlijedio dvogodišnjeg unuka. Prijeti mu zatvor pojavila se prvi puta na Danica.hr.